แนวโน้มดัชนีเช้าบวกต่อเนื่อง
นักวิเคราะห์มองตลาดหุ้นบวกต่อเนื่อง แต่ไม่ร้อนแรงเท่าเมื่อวาน ได้แรงหนุนจากนักลงทุนต่างชาติ
28 ก.ค. 2553

นักวิเคราะห์มองตลาดหุ้นบวกต่อเนื่อง แต่ไม่ร้อนแรงเท่าเมื่อวาน ได้แรงหนุนจากนักลงทุนต่างชาติ
นายชัย จิรเสวีนุประพันธ์ ผู้จัดการฝ่ายกลยุทธการลงทุน บล.พัฒนสิน คาดว่า ตลาดหุ้นไทยวันนี้ยังคงยืนอยู่ในแดนบวกได้ต่อเนื่อง แต่จะแคบลงกว่าเมื่อวาน ขณะที่ตลาดในภูมิภาคบวก-ลบสลับกัน โดยจะเห็นการเทขายทำกำไรบ้างจากเมื่อวานที่ปรับขึ้นมาค่อนข้างมากจากแรงซื้อของนักลงทุนต่างชาติที่ซื้อต่อเนื่องจาก 2 วันทำการ แต่เป็นการเลือกในหุ้นบิ๊กแคปอย่างพลังงานและแบงก์ ซึ่งถือเป็นปัจจัยหนุนตลาดให้ยืนแดนบวกได้ และยังคงจะเลือกหุ้นเป็นรายกลุ่ม-รายตัว
ส่วนราคาน้ำมันที่ปรับตัวลดลงมาใกล้ที่ 76 เหรียญ/บาร์เรลในช่วงเช้าวันนี้ คงไม่มีผลอย่างเป็นนัยต่อตลาดหุ้นไทย และกระทบต่อการลงทุนหุ้นพลังงานมากนัก เพราะในช่วงนี้หุ้นกลุ่มพลังงานจะเคลื่อนไหวตามเม็ดเงินไหลเข้าของนักลงทุนต่างประเทศที่เลือกเล่นหุ้นรายตัว ประกอบกับในช่วงที่ผ่านมาราคาหุ้นปรับลดลงไปมาก 
ขณะที่ปัจจัยต่างประเทศเป็นเรื่องเดิมไม่มีนัยมากนัก ส่วนปัจจัยภายในประเทศยังคงเป็นปัจจัยหนุนตลาดให้ยืนได้ทั้งการทยอยประกาศผลประกอบการของบริษัทจดทะเบียน และการประกาศตัวเลขเศรษฐกิจของธนาคารแห่งประเทศไทย(ธปท.)ที่จะมีออกมาในวันศุกร์นี้ พร้อมให้แนวรับ 847-843 แนวต้าน 860-863 จุด